কাজেই এই যুঁজ অসমীয়া আৰু বাঙালীৰ হানাহানি নহয়, হিন্দু আৰু মুছলমানৰ মাথা ফলাফলি নহয়। যুঁজৰ দিশ সেইমুৱা হ ’ লেই জাতি-শত্ৰুৱে কিৰিলি পাৰিব, সংগ্ৰামৰ ব্যৰ্থতা সুনিশ্চিত হ ’ ব। এই যুঁজ ৰাষ্ট্ৰৰ গণদ্ৰোহী আঁচনিৰ বিৰুদ্ধে; এই সংগ্ৰাম ধৰ্ম-ভাষা-গোষ্ঠী নিৰ্বিশেষে সমূহ অসমবাসী সৰ্বসাধাৰণ জনতাৰ নিকপকপীয়া মৈত্ৰী ৰচনাৰ কমাৰশাল। বাঙালী ভাই-ভনীসকলো আজি কুচক্ৰী শাসকৰ মিছা আৰু ভ্ৰমাত্মক আশ্বাসত বিচলিত হৈ চিৰকুটুম অসমীয়া জাতিৰ পৰা আঁতৰি যোৱা উচিত নহয়। অসমীয়া জাতি আজি বিপদগ্ৰস্ত; বাঙালী ভাইসকলে বিপদৰ বন্ধু হৈ দেখুৱাব লাগে। তেওঁলোকে মতলবী, সুবিধাবাদী বাঙালী ৰাজনীতিকৰ তেজোত্তেজক বিবৃতিক বেদবাক্য বুলি নধৰি অসমীয়াৰ বুকুৰ বান্ধৈ বাঙালী অমলেন্দু গুহ, হেমাংগ বিশ্বাস, কুলদা কুমাৰ ভট্টাচাৰ্য, পুলক বেনাৰ্জী, নন্দ বেনাৰ্জীৰ দৃষ্টান্ত সাৰোগত কৰক। অসমীয়া-বাঙালী, হিন্দু-মুছলমান এক হৈ নাগৰিকত্ব আইন সংশোধনী বিধেয়ক, ২০১৬-ৰ প্ৰাণপণ বিৰোধিতা কৰক। তেহে শাসকীয় চক্ৰান্ত ব্যৰ্থ হ ’ ব আৰু জাতি-ধৰ্ম নিৰ্বিশেষে সকলোৱে শান্তি, মৈত্ৰী আৰু প্ৰগতিৰ বাটত খোজ পেলাবলৈ আহৰি পাব। ন্যস্ত স্বাৰ্থই বিচাৰিছে যে যমদূতী চেহেৰাৰ আৰু ফেঁটীগোম চৰিত্ৰৰ এই ভয়ংকৰ বিধেয়ক আইনত পৰিণত কৰি কেবাটাও কাম সমাধা কৰিব লাগে। যথা, (১) ভাৰতৰ পূৰ্বদিশৰ সবাতোকৈ বলবান জাতিসত্ত্বাটোক নিশকতীয়া কৰিব লাগে, (২) দশক-দশক জুৰি ভাষাৰ নামত, ধৰ্মৰ নামত জনগণে নিজৰ মাজতে অবিৰাম দবৰা-দবৰি কৰি ধূলি উৰুৱাই চৌদিশ অস্পষ্ট আৰু আন্ধাৰ কৰি তুলিব লাগে, (৩) জনগণ ৰণোন্মাদ হৈ থকাৰ সুযোগতে এই অঞ্চলৰ প্ৰাকৃতিক সম্পদৰ বিপুল সম্ভাৰ শাসকৰ মহামিতিৰ দেশী-বিদেশী বৃ্হৎ পুঁজিক লুটি নিব দি তেৰাসৱক এডভাণ্টেইজ্ আছামৰ আচল সোৱাদকণ ল ’ ব দিব লাগে, (৪) জনতাৰ অলক্ষিতে জনবিৰোধী কাম-কাজবোৰ চলাই নিব লাগে আৰু উন্নয়নৰ ফটা ঢোলটোৰ ছিৰিলা-ছিৰিল ছালখন সাৱধানে ঢাকি থৈ মাজে মাজে ধেপ্-ধেপকৈ বজাই থাকিব লাগে, (৫) এই সাম্প্ৰদায়িক আৰু পক্ষপাতদুষ্ট বিধেয়কখনৰ জৰিয়তে ভাৰতৰ সংবিধানৰ ধৰ্মনিৰপেক্ষতা আৰু সমতাৰ নীতিত কুঠাৰাঘাত কৰি সাম্প্ৰদায়িক, অগণতান্ত্ৰিক, আমানৱিক, হাস্যকৰভাৱে টুলুঙা, ঘৃণাভিত্তিক, হিন্দুকে ধৰি সকলো ধৰ্মৰ মূলভাব-বিৰোধী আৰু ‘ হিন্দুত্ববাদ ’ নামৰ হিন্দুধৰ্ম-হিন্দুশাস্ত্ৰৰ সৈতে সংযোগহীন, বিশ্বত অস্বীকৃত, এঘণ্টাতে আয়ত্ত হোৱা, ‘ দৰ্শন ’ অভিধাৰ অযোগ্য এক দৰ্শনভিত্তিক ‘ হিন্দুৰাষ্ট্ৰ ’ বোলা দিবাস্বপ্ন, কুস্বপ্ন, দুঃস্বপ্নটো বাস্তৱায়িত কৰাৰ বাটত এটা সুনিশ্চিত খোজ পেলাব লাগে।